Miguela Xuereb .td_uid_2_6038f68f85898_rand.td-a-rec-img{text-align:left}.td_uid_2_6038f68f85898_rand.td-a-rec-img img{margin:0 auto 0 0} Is-saħħa mentali hija fattur importanti ħafna tul il-ħajja kollha. Aspett kruċjali ta' saħħa mentali tajba huwa li wieħed ikun kapaċi jirrikonoxxi l-istat emozzjonali tiegħu u jikkomunika dan miegħu nnifsu u ma' ħaddieħor. Dan ifisser li rridu nrawmu fit-tfal sens ta' abbiltà u kumdità li jesprimu lilhom infushom minn età żgħira. Il-ġenituri kif jistgħu jħeġġu lil uliedhom biex jagħmlu dan? Ħafna drabi, ix-xewqa li taqsam dak li qed tħoss ma' ħaddieħor ikun bħal istint li jkun diġà preżenti fit-tfal, u kulma jkun jonqos ikun ftit inkoraġġiment. Parti kbira minn dan l-inkoraġġiment tiġi mill-fatt li t-tfal iħossuhom komdi jitkellmu ma' dawk li jieħdu ħsiebhom. Importanti li t-tfal ikunu jafu li jistgħu jirrikorru għand il-persuna u jħossuhom komdi javviċinawha u jitkellmu magħha b'mod frank. Għalhekk, importanti li nuru lit-tfal li lesti nisimgħu u nitkellmu magħhom kemm b'mod verbali u kif ukoll bl-aġir tagħna . Dan ifisser li nkunu preżenti fil-mument u nadottaw attitudni ta' xi ħadd li jrid jisma' u jgħin mingħajr ma niġġudikaw. Matul iż-żmien, it-tfal jindunaw li jistgħu jiddependu fuq ta' madwarhom. Minħabba li l-esperjenza turihom li hemm min hu lest li jisma' u jgħin, it-tfal jibqgħu jirrikorru għand dawn l-individwi meta jkunu jixtiequ jiftħu qalbhom. Għalhekk huwa essenzjali li nirrispondu għal dan l-aġir b'mod konsistenti. Ċertu tfal isibuha diffiċli li jidentifikaw s-sentimenti tagħhom b'mod ċar. Għaldaqstant, hija responsabbilità tagħna biex inkunu ta' għajnuna f'dan ir-rigward. Dan nagħmluh billi nisimgħu xi jridu jgħidu t-tfal stess u nispjegaw għalfejn qed nagħmlu dan is-suġġeriment, u niċċaraw dan mat-tfal biex naraw inkunux tassew fhimnihom tajjeb. Jekk it-tfal ma jkunux predisposti li jivvoluntarjaw din l-informazzjoni huma, wieħed ikun irid ikun joqgħod ftit aktar attent għall-bżonnijiet emozzjonali tat-tfal, li jaf ma jkunux jistgħu jikkomunikaw, sabiex isibu s-sapport li jkollhom bżonn mingħand il-persuna dak il-ħin, u anki sabiex iħossuhom iktar komdi javviċinawna f'sitwazzjonijiet simili fil-futur. Biex inħeġġu t-tfal jikkomunikaw u jaqsmu s-sentimenti tagħhom magħna, l-aqwa ħaġa li nistgħu nagħmlu hi li nagħtu eżempju. Dan ifisser li iktar ma nuru lit-tfal li aħna wkoll nesprimu lilna nfusna ma' xulxin u magħhom, iktar jindunaw li hija xi ħaġa li huma wkoll jistgħu jagħmlu. Peress li t-tfal jimitaw l-aġir li jaraw lil ta' madwarhom jagħmlu, ladarba jkunu draw jaraw lilna nikkomunikaw b'dan il-mod, huma jidraw ukoll li din hija xi ħaġa li jistgħu jagħmlu, u jibdew ifittxu li jesprimu lilhom infushom ma' ta' madwarhom. Importanti li meta t-tfal iħossuhom komdi biżżejjed li jaqsmu l-ħsibijiet u l-emozzjonijiet tagħhom magħna, huma jħossuhom li huma mismugħa u li dak li qed jesprimu huwa validu. Aġir li huma jistgħu jinterpretaw bħala wieħed li qed jipprova jrażżan u joħnoq is-sentimenti tagħhom jista' jkun ta' deterrent għalihom milli jerġgħu jfittxu li jesprimu lilhom infushom. Lit-tfal ngħallmuhom ħafna affarijiet bżonjużi minn tfulithom. Aspett li għandu jkun inkluż f'din l-edukazzjoni, huwa kif għandhom ifittxu l-għajnuna meta jkollhom bżonnha. Importanti li t-tfal ikunu jafu fejn u għand min għandhom jirrikorru jekk ikollhom bżonn l-għajnuna. L-ewwel pass għandu dejjem ikun li jirrikorru għand xi ħadd li jħossuhom komdi jitkellmu magħhom, ġeneralment xi ħadd mill-ġenituri. F'każ li l-ġenituri jaraw li hemm bżonn konsultazzjoni ma' xi ħadd professjonali, importanti li din tiġi kkomunikata mat-tfal u li huma jkunu jaqblu mad-deċiżjoni. Punt ta' referenza ieħor jistgħu jkunu għalliema u counsellors tal-iskola fejn jattendu. Għandna ċ-ċans ngħallmu lit-tfal li m'hemm xejn tal-mistħija li titkellem fuq kif tħossok man-nies li jieħdu ħsiebhom , u b'hekk inkunu qed innaqqsu l-istigma fuq is-suġġett mal-ġenerazzjoni li jmiss. Dan huwa kollu sabiex it-tfal iħossuhom issapportjati sabiex jitkellmu u jesprimu lilhom infushom, anki meta jkollhom bżonn l-għajnuna. .td_uid_3_6038f68f85a91_rand.td-a-rec-img{text-align:left}.td_uid_3_6038f68f85a91_rand.td-a-rec-img img{margin:0 auto 0 0}